
A bűnözés, mint deviancia, valamint a büntetés- végrehajtás világa és a szociális munka kapcsolata

Tudományos diákköri dolgozatom célja a bűnelkövetők életének, családi körülményeinek, problémáik feltérképezésének a feltárása, valamint annak vizsgálata, hogy az elítéltek milyen ismeretekkel rendelkeznek a szociális munkáról.
Dolgozatom témája a bűnözés, mint deviancia, valamint a büntetés-végrehajtás világa és a szociális munka kapcsolata. Először a témám szempontjából legfontosabb fogalmakat - mint a bűn, a bűn megelőzése, a büntetés és annak célja, majd a szabadság vesztés büntetést - jártam körül.
A legfontosabb fogalmak áttekintése után a deviancia kérdéskörét vizsgáltam meg. E témában ismertettem annak funkcióit, diszfunkcióit, áttekintettem Lombroso biológiai elméletét, ezt követően érintettem a pszichológiai elméletet, a racionális elméletet, a kulturális elméletet, az anómia és a minősítési elméleteket. A következő nagyobb témakör dolgozatomban a büntetés-végrehajtás világát mutatja be, ezen belül kérdőíves kutatásom helyszínét a Szegedi Fegyház és Börtönt. A soron következő fejezetek a szociális munkáról általánosságban, és annak megjelenéséről szólnak a büntetés-végrehajtás világában.
Kutatási módszeremet kérdőíves felmérés formájában valósítottam meg, melyre a Szegedi Fegyház és Börtönben került sor 2012 szeptemberében. A harminchat kérdésből álló kérdőívem célja, hogy megvizsgáljam a fogvatartottak lakhelyét, életkorát, iskolai végzettségét, családi körülményeit, a külső kapcsolattartás jellegét, valamint minőségét, ismeretüket a szociális munkáról. A szegedi látogatásom alkalmával betekintést nyertem 50 fő fogvatartott életébe. A területi megosztás alapján elmondható, hogy a Szegedi Fegyház és Börtönben lévő fogvatartottaknak legnagyobb arányban a Tiszántúlon van az állandó lakhelye. A fogvatartottak életkorának kiértékelése alapján megállapítom, hogy legtöbben 22-31 év közöttiek vannak. A fogvatartottak legtöbben magyar nemzetiségűnek vallották magukat. Legnagyobb arányban a nőtlen állapotú elítéltek találhatóak a fegyházban. Az elítéltek több mint fele olyan családból származik, ahol volt már bűnelkövetés. Az elítéltek döntő többsége hallott már a szociális munkáról.
Kutatásom során megtanultam, hogy a fogvatartottaknak szükségük van egy segítőre a külvilágból, aki segít nekik beilleszkedni a társadalomba és megtalálják az utat a normális életbe.



